《长相思》
元代·刘崧

长相思，乃在青天之外，碧海之湄。我欲见之望不极，侧身太息涕涟洏。

昔与君别者，驱车临路岐。车尘向南起，回风吹灭之。

君行遥遥，邈不可持。含悲蓄愤，郁其累累。瞻彼出月，弦望有时。

乃靡朝夕，如渴如饥。落叶飘飖宁返枝，东流之水无还期。

重华一去万里绝，湘江秋竹何离离。宁为懊恼曲，莫奏长相思。

思长意远君不知，妾心所陈多苦辞。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。